འཛམ་གླིང་དུ་བཀོལ་སྤྱོད་ཀྱི་ཁྱབ་རྒྱ་ཆེ་བའི་དབྱིན་ཇིའི་ཡི་གེ་དང་བཀོལ་སྤྱོད་གནང་མཁན་གྱི་མི་གྲངས་མང་པའི་རྒྱ་ནག་གི་ཡི་གེ་གཉིས་ལྟ་བུར་མཚོན་ན།གློག་ཀླད་བེད་སྤྱད་གནང་དུས་གཅིག་གྱུར་གྱི་ཡི་གེ་གཏག་ཐབས་མཆིས་པས།དྲ་ལམ་མྱུལ་བ་དང་དཔེ་དེབ་དང་ཚགས་ཤོག་རྩོམ་སྒྲིག་གནང་དུས་ཀྱང་ཧ་ཅང་སྟབས་བདེ་པོ་ཆགས་ཡོད་པ་རེད།དེ་བས་ལས་ཕྱོད་ཀྱི་ཚད་མཐོ་ཞིང་དུས་ཚོད་དང་རྒྱུ་དངོས་མང་པོ་ཞིག་ཀྱང་ཞོར་ཏུ་གྲོན་ཆུང་གནང་ཐུབ་ཀྱི་ཡོད་པར་མ་ཟད།ལས་ཀའི་དཀའ་རྙོག་མེད་ཅིང་སྟབས་བདེ་ཆགས་ཡོད་པ་རེད།འོན་ཀྱང་།རང་རེའི་བོད་ཡིག་གི་ཐད་ནས་ཅུང་ཟད་གླེང་ན།གཏག་ཐབས་མི་འདྲ་བ་སྣ་ཚོགས་མཆིས་པས།འབྲེལ་འདྲིས་ཀྱི་བརྒྱུད་རིམ་ཁྲོད་དུ་ལས་ཀ་བསྐྱར་མ་མང་པོ་ཞིག་མི་ལས་རང་ལས་ཀྱི་གནས་ཚུལ་ཆགས་ཡོད་པ་ཡོད།དཔེར་ན།ཧི་མ་ལ་ཡའི་ཡིག་གཟུགས་དེ་དོན་ཡོད་དུ་བསྒྱུར་བ་དང་།དོན་ཡོད་ཀྱི་ཡིག་གཟུགས་དེ་པཎ་ཊི་ཏ་རུ་བསྒྱུར་བ་སོགས་བྱེད་དགོས་པ་དང་།དེ་ལྟར་བསྒྱུར་བའི་གོ་རིམ་ཁྲོད་དུ་ནོར་འཁྲུལ་མི་འབྱུང་བའི་ངེས་པའང་མ་མཆིས་སོ།།དེ་ལྟ་བུ་ཞིག་ཡིན་པས་བོད་ཡིག་གི་ལམ་ནས་བྱ་བ་ཅི་དང་ཅི་བསྒྲུབ་ཀྱང་དབྱིན་ཡིག་དང་རྒྱ་ཡིག་སོགས་དང་བསྡུར་ན་ལས་ཕྱོད་ཆུང་ཞིང་དུས་ཚོད་མང་པོ་ཞིག་ཆུད་ཟོས་སུ་བཏང་འགྲོ་ཡི་རེད།གསར་སློབ་པ་དག་གི་བསམ་པའི་རྒྱུད་ལ་གློག་ཀླད་དུ་བོད་ཡིག་བེད་སྤྱོད་གནང་ན་ཧ་ཅང་སྟབས་བདེ་པོ་མ་ཡིན་པའི་སྣང་བ་སྟེར་བར་མ་ཟད།དུས་རྒྱུན་གྱི་དྲ་རྒྱའི་འཚོ་བའི་ཁྲོད་དུའང་རྒྱ་ཡིག་དང་དབྱིན་ཡིག་སོགས་མི་རིགས་གཞན་གྱི་ཡི་གེ་བེད་སྤྱོད་གནང་བཞིན་ཡོད།ཞོར་ཏུ་བོད་ཡིག་ནི་རིན་ཐང་མེད་པའི་ཡིག་རིགས་ཤིག་ཏུ་འདོད་ནས་བོད་ཡིག་སྦྱངས་འདོད་ཀྱི་འདུན་པའང་རིམ་གྱིས་ཉམས་བཞིན་ཡོད་ལ།དེའི་རྒྱུ་མཚན་ཅི་ཞིག་གི་ཕྱིར་ཏུ་རེད་ཟེར་ན།ད་ལྟ་སྙུག་ཤོག་དང་སྣག་ཚ་བཀོལ་པའི་དུས་རིམ་ལ་རྫོགས་ཤད་བཀོད་དེ།ལས་ཀ་མང་པོ་ཞིག་བསྒྲུབ་པར་གློག་ཀླད་བེད་སྤྱོད་གཏོང་བཞིན་ཡོད་པས་རེད།དེ་བས་བདག་གིས་བལྟས་ན་གློག་ཀླད་དུ་བོད་ཡིག་གི་ཡིག་གཟུགས་མི་འདྲ་བ་མང་པོ་ཡོད་པ་ནི་མཛེས་རྒྱན་ཞིག་ཏུ་འདོད་ལ།གཏག་ཐབས་མི་འདྲ་བ་སྣ་ཚོགས་མཆིས་པ་དེ་ནི་གནད་དོན་ཞིག་ཏུ་སེམས་སོ།།